section_heading: Arhitektura
paragraph_text: Mauzolej visok 14 m strukturalno se sastoji od kamene platforme, poligonalnog paviljona i kupole. Kamena platforma urezana je na samom vrhu 2122 m visoke planine do kojeg vodi zahtjevna staza duga 2,5 km. Postoje pretpostavke kako je mjesto ranije korišteno kao zoroastrijski toranj tišine (mjesto za odlaganje mrtvih) ili vojna promatračnica. Donji dio građevine oblikovan je kao karakterističan safavidski paviljon; ima oktogonalnu bazu i prostrane lukove na pročeljima. Prilazi mu se sa sjeverozapadne strane gdje se nalazi 11 stepenica. Paviljon je okrunjen netipičnom elipsastom kupolom promjera 4,5 m i visine 8 m.